Diari Oficial de la Generalitat Valenciana


Sumari del DOGV 9200, del 22-10-2021 (2021/10729)

RESOLUCIÓ de 18 d'octubre de 2021, de la directora general de l'Institut Valencià d'Atenció Social i Sanitària, per la qual s'obri la borsa d'ocupació temporal de les categories de cuidador o cuidadora, cuiner o cuinera i infermer o infermera, convocada mitjançant la Resolució de 20 de març de 2017, per a la inscripció de candidats i candidates en una nova àrea geogràfica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9200

Data del DOGV
:   22-10-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/10802


Data del document
:   18-10-2021

Organisme emissor
:   Institut Valencià d'Atenció Social i Sanitaria

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 18 d'octubre de 2021, de la directora general de l'Institut Valencià d'Atenció Social i Sanitària, per la qual s'obri la borsa d'ocupació temporal de les categories de cuidador o cuidadora, cuiner o cuinera i infermer o infermera, convocada mitjançant la Resolució de 20 de març de 2017, per a la inscripció de candidats i candidates en una nova àrea geogràfica. [2021/10445]  
Mitjançant la Resolució de 20 de març de 2017, del director general de l'Institut Valencià d'Atenció Social i Sanitària (IVASS), es va convocar una borsa d'ocupació temporal de les categories de cuidador o cuidadora, infermer o infermera i cuiner o cuinera.  
Les borses es van constituir per àrees, atenent la seua distribució a la localització dels centres de l'entitat, i pot la persona interessada realitzar sol·licitud en qualsevol d'elles, ja que no són excloents.  
  
Està previst que s'incorporen nous centres a l'entitat que se situaran en localitats allunyades de les àrees geogràfiques ja existents, per la qual cosa per a atendre les necessitats de personal que d'això es deriven, és necessari convocar i obrir les borses per a la inscripció de les persones interessades en àrees geogràfiques específiques que s'aniran creant a mesura que s'incorporen els centres.  
El procés que ha portat a l'aprovació de la present convocatòria s'ha realitzat, prèvia negociació amb els sindicats representatius, a l'empara del que es disposa en el II Conveni col·lectiu del personal laboral al servei del Consorci Valencià de Serveis Socials; en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, i, en el que hi és aplicable, en el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i la Llei 4/2021, de 16 d'abril, de la funció pública valenciana.  
  
Per tot això, en virtut de les competències que li atribueix el paràgraf 2.e de l'article 8 del Reglament d'organització i funcionament de l'Institut Valencià d'Acció Social (Decret 7/2013, de 4 de gener, del Consell; DOGV 6937, 07.01.2013), i de conformitat amb la normativa vigent en matèria de cobertura temporal de llocs de treball, la directora general de l'entitat resol:  
  
Primer. Objecte  
Convocar les borses d'ocupació temporal d'IVASS de les categories de cuidador o cuidadora, infermer o infermera i cuiner o cuinera, que es van constituir de conformitat amb el que s'estableix en la Resolució de 20 de març de 2017, del director general de l'Institut Valencià d'Atenció Social i Sanitària, per a la inscripció de les persones interessades en una àrea geogràfica específica de nova creació (Alcoi).  
Aquesta convocatòria té com a objecte la inscripció de les persones interessades en l'àrea geogràfica específica de nova creació (Alcoi), i permet la incorporació de nous candidats i de candidats ja inscrits en les borses en altres àrees geogràfiques.  
  
Segon. Categories convocades  
Es convoquen totes les categories per a les quals es va constituir la borsa de conformitat amb el que s'estableix en la Resolució de 20 de març de 2017, del director general de l'IVASS, és a dir, cuidador o cuidadora, infermer o infermera i cuiner o cuinera.  
  
Tercer. Requisits de les persones aspirants  
Per a inscriure's en la borsa de l'àrea geogràfica de nova creació (Alcoi), es requereix acreditar estar en possessió de les titulacions acadèmiques següents:  
- Infermer o infermera: títol universitari oficial de grau en Infermeria, diplomat/ada universitari/ària en Infermeria o titulacions equivalents.  
- Cuidador o cuidadora: tècnic/a de Cures Auxiliars d'Infermeria, tècnic/a d'Atenció a Persones en Situació de Dependència o titulacions equivalents (no es considera titulació equivalent el certificat de professionalitat SSCS0208 Atenció Sociosanitària a Persones Dependents en Institucions Socials).  
- Cuiner o cuinera: cicle mitjà de Cuina i Gastronomia, o si no s'està en possessió d'aquest títol, es podran presentar les i els candidats que posseïsquen graduat en ESO o Graduat Escolar i experiència professional acreditada com a cuiner o cuinera per un període mínim d'un any per a col·lectivitats (menjadors col·lectius: hotels, residències, col·legis, hospitals, etc.), o bé Formació Professional de primer grau o equivalent i experiència professional acreditada com a cuiner o cuinera per un període mínim d'un any per a col·lectivitats (menjadors col·lectius: hotels, residències, col·legis, hospitals, etc.).  
Podran participar en les presents borses d'ocupació de temporal aquelles persones que, estant en possessió dels títols i certificats establits en l'anterior apartat, reunisquen els requisits següents:  
a) Tindre nacionalitat espanyola o ser nacional d'un estat membre de la Unió Europea o nacional d'aquells estats que, en virtut de tractats internacionals subscrits per la Comunitat Europea i ratificats per Espanya, siga aplicable la lliure circulació de treballadors/ores, en els termes en què aquesta es troba definida en el Tractat Constitutiu de la Comunitat Europea. Així mateix, s'hi podran presentar aspirants amb nacionalitat diferent a l'esmentada anteriorment i únicament serà necessari complir els requisits establits en la normativa vigent. Qui obtinga l'adjudicació del lloc de treball oferit haurà d'acreditar almenys el permís de treball i de residència, en el moment de la contractació.  
  
b) Tindre complits 16 anys, i no excedir de l'edat de jubilació forçosa. A l'efecte de regular les condicions de contractació dels menors d'edat: entre 16 i 17 anys, s'estarà al que es disposa en la normativa legal respecte al treball a torns i nocturn.  
c) No patir cap malaltia ni estar afectat o afectada per limitació física, psíquica i/o sensorial que siga incompatible amb l'exercici de les corresponents funcions i/o tasques pròpies del lloc a exercir. Per a poder incloure's en la borsa i acreditar aquesta qüestió, s'aportarà una declaració responsable de la persona aspirant recollida a través de l'annex III, on farà constància d'això. Quan s'incorpore al lloc, el Servei de Vigilància de la Salut de l'IVASS emetrà l'informe d'aptitud per al desenvolupament de les funcions del lloc, i en cas de no ser apte/a, es procedirà a excloure'l de la borsa de treball.  
d) No haver sigut separat o separada mitjançant expedient disciplinari del servei de qualsevol de les administracions públiques, ni trobar-se inhabilitat/ada per a l'exercici de les funcions públiques.  
e) No haver-li sigut imposada sanció disciplinària en qualsevol administració pública o, en cas contrari, no haver sigut cancel·lada del seu full de serveis o tindre dret a la cancel·lació.  
f) No estar sotmés a expedient disciplinari ni procés penal en curs. No obstant això, en cas contrari podrà sol·licitar-se la inclusió en la borsa; queda aquesta inclusió condicionada a la resolució que pose fi a l'expedient o procés. En relació als apartats d, e, i f d'aquest article, totes les persones sol·licitants hauran d'emplenar la declaració responsable de l'annex III.  
g) Haver obtingut almenys 1 punt segons el que es disposa en el barem de mèrits establit en l'article 14 de la Resolució de 20 de març de 2017, del director general de l'Institut Valencià d'Atenció Social i Sanitària (IVASS).  
Aquests requisits hauran de posseir-se el dia de la finalització del termini de presentació de sol·licituds, i mantindre's durant la permanència en les borses. Si en qualsevol moment posterior a l'aprovació de la llista de persones admeses i excloses, fins i tot una vegada haja finalitzat el procés selectiu, s'adverteix inexactitud o falsedat en les sol·licituds o en la documentació aportada per la persona interessada, aquesta es considerarà defecte irreparable i es resoldrà amb l'exclusió del procediment.  
Durant l'acompliment temporal del lloc no podrà compatibilitzar-se l'exercici d'aquesta amb un segon lloc de treball, càrrec o activitat en el sector públic o privat, excepte els supòsits excepcionals que, prèvia autorització, preveuen les disposicions vigents en matèria d'incompatibilitats.  
En el moment en què es realitze el contracte haurà d'acreditar que compleix tots els requisits exigits per a ocupar el lloc.  
El candidat o candidata seleccionada per a un lloc de treball que implique contacte habitual amb menors haurà de presentar, amb caràcter previ a la contractació, certificat negatiu del Registre Central de Delinqüents Sexuals, d'acord amb el que es disposa en la normativa vigent.  
En cas que el certificat siga positiu o no s'aporte, la contractació no es produirà. El personal estarà subjecte al període de prova establit en el vigent conveni col·lectiu d'aplicació. La falta de superació d'aquest suposarà l'exclusió de la borsa d'aquella categoria.  
  
Quart. Termini de presentació de sol·licituds  
Per raons d'urgència, s'acorda establir un termini de presentació de sol·licituds de cinc dies hàbils, comptats des de l'endemà de la publicació de la present resolució en el Diari Oficial de la Generalitat Valenciana.  
  
Cinqué. Procediment d'inscripció  
Les sol·licituds d'inscripció en les categories convocades s'efectuaran a través del portal https://bolsaempleoivass.es  
Les persones interessades a formar part de la borsa hauran d'emplenar en la pàgina https://bolsaempleoivass.es la instància corresponent, que està constituïda pels següents annexos:  
a) Annex I: sol·licitud d'inscripció  
b) Annex II: full d'autobaremació. La persona interessada haurà de puntuar-se mitjançant el full d'autobaremació de conformitat amb el barem establit en l'article 14 de la Resolució de 20 de març de 2017, del director general de l'Institut Valencià d'Atenció Social i Sanitària (DOGV 8008, 27.03.2017). L'autobarem és la declaració responsable de les dades emplenades.  
c) Annex III: declaració responsable de l'aptitud mèdica, declaració responsable de no estar incurs en expedient i declaració responsable de veracitat de la documentació aportada.  
Així mateix, hauran d'aportar, en format PDF, JPG o PNG, la documentació següent en la pàgina bolsaempleoivass.es:  
a) Fotocòpia de DNI/ NIE o passaport.  
b) Documentació acreditativa de la titulació requerida per a l'acompliment del lloc.  
c) Documentació acreditativa dels mèrits que desitgen fer valdre, d'acord amb el barem establit en l'article 14 de la Resolució de 20 de març de 2017, del director general de l'Institut Valencià d'Atenció Social i Sanitària, referit al barem de mèrits, així com vida laboral, certificat de temps treballat o contractes laborals. El temps treballat es computarà fins al 31 d'octubre de 2018.  
d) Documentació acreditativa de la discapacitat: la discapacitat s'acreditarà mitjançant un certificat complet expedit per l'òrgan competent de la conselleria competent en matèria de diversitat funcional, o òrgan equivalent d'una altra comunitat autònoma. Sense perjudici de l'informe d'aptitud que emeta el Servei de Vigilància de la Salut de l'IVASS, haurà d'acompanyar-se a la sol·licitud un certificat de capacitats a l'efecte de demanda d'ocupació o un certificat de compatibilitat laboral emesos pel Centre d'Avaluació de Persones amb Diversitat Funcional.  
Una vegada emplenada la sol·licitud d'inscripció (annexos I, II i III) a través del portal esmentat, les persones interessades hauran de signar-la i presentar-la dins del termini d'inscripció. El registre i la presentació de la sol·licitud es faran de manera telemàtica a través de l'enllaç https://www.ivass.gva.es/registro\_bolsas.html, on els candidats i candidates adjuntaran la sol·licitud (annexos I, II i III) degudament signada. La sol·licitud es podrà signar mitjançant signatura escanejada (prèvia impressió de la sol·licitud i rúbrica manual) o signatura electrònica.  
La documentació presentada via telemàtica acreditativa de la titulació, i/o mèrits, etc., haurà de ser fidel reflex de l'original, la declaració responsable acreditativa del qual haurà de signar-se en l'annex III, sense perjudici que la justificació acreditativa de tal requisit puga ser requerida en qualsevol moment per l'entitat, abans o durant la contractació.  
Les persones interessades hauran de facilitar obligatòriament, en la sol·licitud, telèfon mòbil, adreça i correu electrònic, a l'efecte de realitzar les comunicacions oportunes. Serà opcional incloure-hi telèfon fix, o un segon número de telèfon mòbil. Aquesta informació haurà d'incloure's en la sol·licitud d'inscripció a la present borsa d'ocupació temporal.  
Els mèrits que no s'acrediten de la manera establida en la present resolució no seran valorats. Els mèrits acreditats hauran d'haver sigut obtinguts fins a la data de finalització del termini de presentació de sol·licituds d'inscripció en la borsa. Tota aquella documentació o sol·licitud aportada fora de termini no es baremarà.  
La consignació de dades falses o la falsedat de la documentació aportada comportarà l'exclusió de la borsa corresponent, sense perjudici de les mesures legals oportunes corresponents. En el cas del full d'autobaremació, comportarà l'exclusió de la borsa, si es comprova que les dades consignades en aquesta són manifestament falses, i que no es pot interpretar d'una altra manera.  
En cas que un mateix candidat o candidata opte a la inclusió en més d'una categoria de la borsa d'ocupació temporal, haurà d'emplenar una sol·licitud per cadascuna de les categories, així com una còpia de la documentació en totes i cadascuna de les sol·licituds.  
  
Sisé. Admissió de sol·licitants, baremació de mèrits i selecció d'aspirants  
L'admissió de sol·licitants, baremació de mèrits i selecció de les persones aspirants es farà conforme amb el que es disposa en els apartats nou i deu de la Resolució de 20 de març de 2017, del director general de l'IVASS, per la qual es convoquen les borses d'ocupació temporal de les categories de cuidador/a, infermer/a i cuiner/a, publicada en el Diari Oficial de la Generalitat Valenciana número 8008, de 27 de març de 2017.  
Sense perjudici del que es disposa anteriorment, la comissió de seguiment podrà establir, de manera justificada, per raons d'urgència i necessitat prioritzar, l'examen de les sol·licituds atesa l'àrea geogràfica o la categoria professional.  
  
Seté. Règim de funcionament  
Quant al règim de funcionament s'estarà al que es disposa en la Resolució de 20 de març de 2017, del director general de l'IVASS, per la qual es convoquen les borses d'ocupació temporal de les categories de cuidador/a, infermer/a i cuiner/a (DOGV 8008, 27.03.2017), i al que s'estableix en la Resolució de 3 de desembre de 2018, del director general de l'Institut Valencià d'Atenció Social iSanitària, per la qual es convoca la primera actualització i es modifiquen les bases de la borsa d'ocupació temporal de les categories de cuidador/a, infermer/a i cuiner/a convocada mitjançant la Resolució de 20 de març de 2017 (DOGV 8438, 05.12.2018)  
Huité. Recursos  
La present resolució posa fi a la via administrativa. D'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com en els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquella, les persones interessades poden interposar recurs de reposició, amb caràcter potestatiu, davant l'òrgan que ha dictat aquesta resolució, en el termini d'un mes a comptar des de l'endemà de la publicació. Alternativament, pot interposar-s'hi un recurs contenciós administratiu davant el Jutjat Contenciós Administratiu de València, en el termini de dos mesos a comptar des de l'endemà de la publicació de la present resolució.  
  
València, 18 d'octubre de 2021.- La directora general de l'IVASS: Noelia Martí Beltrán.